શિયાળો આમ તો એકાંતની ઋતુ છે. વર્ષામાં સદ્યસ્નાતા બનેલી પ્રકૃતિના દર્શને, ચાતુર્માસ પૂરા કર્યા પછી હવે તપસ્વીઓ વિહારમાં નીકળે છે. વાતાવરણમાં હોય જે તાજગી એ જ હોય શરીરમાં તો જ ખલુ ધર્મસાધનમ્ કહેવાય. નહિતર લાકડા માટેનો ભારો ઉપાડતા હોઇએ એવું લાગે. એક પંખીને આભમાં ઊડતા જોઇએ ને તાજગી આવી જાય. અંદાજે ૨૪૦૦ કિલોમીટરની લંબાઇમાં ધનુષ્ય આકારે પૂર્વથી પશ્ચિમ સુધી ફેલાયેલી હિમાલયની પર્વતમાળાની બંને તરફ તળેટીમાં વસતી પ્રજા માટે શિયાળાનો આરંભ એક દિલધડક અનુભવ છે. પાંચ દેશોમાં ભુજાઓ ફેલાવી ભારત દર્શન કરતો આ નગાધિરાજ શિયાળાએ દેહ ધારણ કર્યો હોય તેવો શીતળ, આહ્લાદક અને સૌન્દર્યાન્વિત છે.